Віктар Ганчарэнка

**Ві́ктар Ганчарэ́нка** ( 10 чэрвеня 1977 году, Хвойнікі, Гомельская вобласьць) — беларускі футбаліст і футбольны трэнэр. У 2007—2013 гадах узначальваў барысаўскі БАТЭ. Найлепшы трэнэр Беларусі 2008, 2009, 2010, 2012, 2014, 2016, 2017, 2018, 2019, 2020 і 2022 гадоў. У цяперашні час ёсьць галоўным трэнэрам зборнай Беларусі.

## Адукацыя і праца
Скончыў Хвойніцкую спартовую школу і сталічную Рэспубліканскую вучэльню алімпійскага рэзэрву. Атрымаў вышэйшую спартовую адукацыю — у 2004 годзе скончыў Беларускую акадэмію фізычнай культуры (трэнэр па футболе). Мае трэнэрскую ліцэнзію «Pro».

## Кар’ера
Выступаў за «Стралічава», МВКЦ-96, РВАР і БАТЭ. Абаронца. Двухразовы чэмпіён Беларусі ў складзе БАТЭ (1999, 2002), бронзавы прызэр чэмпіянату Беларусі (2001). Кар’еру гульца завяршыў у 25 гадоў праз сур’ёзную траўму — разрыў крыжападобнай зьвязкі, мэніск. У час выступленьня за БАТЭ здымаў кватэру разам з брамнікам нацыянальнай зборнай Юр’ем Жаўновым.

У 2004—2006 гадах працаваў трэнэрам дублюючага складу БАТЭ. З 2007 — старэйшы трэнэр ФК БАТЭ. З 13 лістапада 2007 году — галоўны трэнэр ФК БАТЭ. Увосень 2008 году вывеў ФК БАТЭ ў групавы раўнд Лігі чэмпіёнаў. Ганчарэнка стаў самым маладым трэнэрам у гісторыі Лігі чэмпіёнаў. Разам з БАТЭ пяць разоў выйграваў чэмпіянат Беларусі (2008, 2009, 2010, 2011, 2012), Кубак Беларусі (2010), двойчы Супэркубак Беларусі (2010, 2011). Найлепшыя дасягеньні ў эўракубках (разам з БАТЭ) — групавы этап Лігі чэмпіёнаў (2008, 2012), 1/16 фіналу Лігі Эўропы (2011, 2013).

У кастрычніку 2013 году сышоў з БАТЭ і падпісаў кантракт на 4,5 году з краснадарскай «Кубаньню». У лістападзе 2014 году кантракт з «Кубаньню» быў скасаваны з ініцыятывы кіраўніцтва клюбу. На момант звальненьня «Кубань» знаходзілася на 5 месцы ў прэм’ер-лізе чэмпіянату Расеі і за 13 гульняў прайграла адзін раз, у Кубку Расеі каманда выйшла ў 1/4 фіналу. У чэрвені 2015 году падпісаў кантракт на тры гады з клюбам «Урал» зь Екацярынбургу. Пакінуў клюб 25 жніўня 2015 году перад матчам з грозьненскім «Церакам», а 1 верасьня кантракт з клюбам быў скасаваны па ўзаемнай згодзе бакоў. 13 верасьня 2015 году ўвайшоў у трэнэрскі штаб маскоўскага ЦСКА, дзе заняў пасаду старэйшага трэнэра. У чэрвені 2016 году ўзначаліў расейскі клюб «Уфа», які пакінуў у сьнежні 2016 году і ачоліў маскоўскі ЦСКА.

Пакінуў пасаду галоўнага трэнэра ЦСКА паводле пагадненьня бакоў у сакавіку 2021 году. 6 красавіка 2021 году заняў пасаду галоўнага трэнэра «Краснадара». 5 студзеня 2022 году клюб абвесьціў аб скасаваньні кантракту з Ганчарэнкам. У жніўні 2022 году зноў стаў галоўным трэнэрам «Уралу». Быў звольнены ў траўні 2024 году. У кастрычніку 2024 году было агалошана аб прызначэньні Ганчарэнкі галоўным трэнэрам «Пары». 12 чэрвеня 2025 году пакінуў пасаду. 6 студзеня 2026 году быў афіцыйна прызначаны на пасаду галоўнага трэнэра зборнай Беларусі.

## Сям’я
Жанаты, выхоўвае сына Арцёма. Маці і сястра жывуць у гарадзкім пасёлку Рудабелка, што на Гомельшчыне. Бацька, які працаваў у Чарнобылі ў першыя дні пасьля катастрофы, памёр у 1993 годзе, пахаваны ў Хвойніках. Ганчарэнка кажа, што менавіта бацька прышчапіў яму любоў да футболу.

## Зацікаўленасьці
Любімыя клюбы — «Манчэстэр Юнайтэд», «Вільярэал», «Мілян». Любімыя трэнэры — Фабіё Капэльлё, Алекс Фэрг’юсан, Арсэн Вэнгер. Хобі — Формула-1. Любімы гоншчык — Льюіс Гэмілтан. Любімая каманда — «Макларэн».

## Крыніцы

## Вонкавыя спасылкі
* Віктар Ганчарэнка — чалавек году па вэрсіі «Нашай нівы»
* Профіль на сайце БАТЭ

Катэгорыя:Нарадзіліся ў Хвойніках
Катэгорыя:Беларускія футбалісты
Катэгорыя:Беларускія футбольныя трэнэры